कलेक्टर ने सुनीं समस्याएं, अधिकारियों ने ली झपकी
मंगलवार को कलेक्टोरेट सभाकक्ष में जनसुनवाई के दौरान कलेक्टर लोगों की समस्याएं सुनने में व्यस्त थे, तो सभाकक्ष में बैठे कुछ अधिकारी नींद की झपकी ले रहे थे। जनसुनवाई में इस बीच 75 आवेदनों पर सुनवाई की और 15 को टीएल की बैठक में रखने के निर्देश दिए गए। बस स्टैंड के पास स्थित कांप्लेक्स के व्यापारियों ने जनसुनवाई में आवेदन देते हुए कहा कि एक साल से व्यापारी आवेदन दे रहे हैं लेकिन मार्केट में व्यवस्थाएं नहीं की गई है। मार्केट में नालियों की गहराई ज्यादा है और नालियां खुली पड़ी हैं जिसमें लोग गिरते हैं। रात में यहां अंधेरा रहता है लाइट नहीं लगी है। सड़क उखड़ी पड़ी है जिससे धूल उड़ती है। स्ट्रेचू के पास अतिक्रमण है। शौचालय नहीं बना है लेकिन कोई कार्रवाई नहीं की जा रही है। नपा इंजीनियर विनोद जैन ने कहा कि पुलिस बल नहीं मिलने से अतिक्रमण नहीं हटा पा रहे हैं। कलेक्टर ने एक सप्ताह के भीतर कार्रवाई के निर्देश नगर पालिका को दिए। इमलाई गांव से आई महिलाओं ने कहा कि उनके गांव में अवैध शराब बिक रही है जिसे बंद कराया जाए। फुटेरावार्ड नंबर 2 निवासी एक बुजुर्ग आवेदक ने कहा कि उसके मकान में किराए चोरी की बिजली जला रहे हैं मोहल्ले के एक व्यक्ति ने धोखे से उसका मकान अधिकारियों की मिलीभगत से अपने नाम करा लिया है। जांच कराई जाए। बजरिया वार्ड नंबर 8 निवासी रंजीत कुमार अहिरवार ने कहा कि डीपीसी ने भृत्य की फर्जी तरीके से नियुक्ति कर दी है जिसकी जांच कराई जाए।
सुरक्षा कर्मियों को वेतन नहीं मिला : जिला अस्पताल में लगे सुरक्षा गार्ड के लंबित देयकों के भुगतान नहीं होने पर राजू नामदेव ने कलेक्टर को आवेदन दिया गया। जिस सिविल सर्जन डॉ. बीआर अग्रवाल ने बताया कि उनके पास बजट नहीं है इसलिए भुगतान रुका है। कलेक्टर ने एक माह के देयक का भुगतान करने निर्देश दिए। ग्राम पंचायत लरगुवां जनपद पंचायत जबेरा से आई वृद्ध महिलाओं ने बताया कि उन्हें वृद्धावस्था पेंशन नहीं मिल रही है। तेंदूखेड़ा वार्ड नंबर 9 भटरिया में स्थित बाल्मीकि महाराज के मंदिर के सामने मीट मार्केट के निर्माण पर रोक लगाने आवेदन दिया गया।
आर्थिक सहायक दिलाई जाए : जबेरा तहसील के ग्राम बिजौरा निवासी दिव्याबाई पिता स्व. खेम सिंह लोधी ने अपने परिजनों के साथ जनसुनवाई में आवेदन दिया। जिसमें कहा गया है कि उसकी एक मात्र सहारा मां तुलसाबाई की हत्या ग्राम हथनी के जंगल में कर दी गई है। अब उसका कोई सहारा नहीं है वह निर्धन है उसे आर्थिक सहायता दिलाई जाए। राजेश यादव उपाध्यक्ष युवक कांग्रेस विधानसभा हटा ने सूचना के अधिकार के तहत जानकारी नहीं मिलने की शिकायत की। धरमपुरा वार्ड के शमशाद बेगम पति शरीफ ने शासकीय जमीन के फर्जी दस्तावेज बनाकर जमीन बेचने की शिकायत करते हुए अधिकारियों पर मिलीभगत के आरोप लगाए। जुझार घाट से राजनगर पाइप लाइन डालने में आवेदकों की जगह का मुआवजा नहीं मिलने पर कलेक्टर ने मामले को टीएल में रखने के निर्देश दिए। घटेरा आवेदक ने सीमांकन करने, कांटी निवासी एक आवेदक ने बिना कोई मुआवजा दिए भूमि अधिगृहीत करने पर भूमि वापस दिलाने, नदरई निवासी आवेदिका ने जमीन वापस दिलाने, नीमखेड़ा निवासी आवेदिका ने पिता की फौत दर्ज करने तथा नई बही बनवाने के लिए, तेंदूखेड़ा वार्ड 1 निवासी करीब 20 व्यक्तियों ने अनाधिकृत रूप से बंद रास्ता अतिक्रमण से मुक्त कराने, नोहटा सरपंच सहित 19 व्यक्तियों ने एमपी डब्ल्यू द्वारा बार-बार जालसाजी, फर्जी हस्ताक्षर कराकर धोखा करने तथा इनके विरूद्ध कार्रवाई का आवेदन दिया।
जनसुनवाई में कुछ अधिकारी नींद की झपकी लेते रहे। लाल घेरे में झपकी लेते अधिकारी।
hin_Deva hin_Deva hin_Deva hin_Deva hin_Deva